 Gọọmeenti steeti Anambra emeela ka a mara na ya ga-etecha okporo ụzọ ahụ siri Isekke gaa Mbọsị gaa Azịa wee pụta Ụkpọr tupuu oge ufu mmiri eruo nahọ a.  Gọvanọ Willie Obianọ, bụ aka na-achị steeti ahụ mere ka a mara nke a oge ọ gara ịmara ka ọrụ si aga na ya bụ okporo ụzọ, bụ nke o sikwara na ya wee ga gbapee mmiri a gbapùrù site naka maazị Paschal Agbọdike, bụ onye na-anọchite anya ọgbọ nta nkwàdo Ihiala nke 2 nụlọ ọgbakọ omebe iwu steeti ahụ.O kọwara ya bụ ụzọ dịka nke ga-eweta mmepe ma mekwa ka ihe dịrị ndị bi na mpaghara ahụ mfe ma ọ bụrụ na a rụchaa ya. Ọ kpọkùzịkwara ndị mpaghara ahụ ka ha gaa nihu ịkwàdò otu ndọrọ ndọrọ APGA, iji wee gaa nihu nọrụ ọma dị ihe iche na-ewere ọnọdụ ugbu a.Nokwu nke ya, Kọmishọna na-ahụ maka ọrụ na steeti ahụ, bụ maazị Marcel Ifejiọfọr kwuru na a na-etinye uchu nke ukwuu na ya bụ ọrụ na ọrụ ngo ndị ọzọ e ji naka ugbu a, ma kwuo na a ga arụchapụ ya bụ ọrụ noge a tụrụ anya ya.Onye ji ya bụ ọrụ ngo, bụ maazị Philip Eyisi, nokwu nke ya, mere ka a mara na ya bụ ọrụ ga-akụrụ ọnụ noge a tụrụ anya, ebe ọ bụ gọọmenti na-eweta ego.Ya bụ okporo ụzọ bụ nke dị kilomita iri na otu na ụma iri asaa na ise, nwee ọwà mmiri dị kilomita iri na anọ nakụkụ ya abụọ, ma bụrụkwa nke e bidoro nahọ 2017.Gọvanọ Obianọ nyekwàzịrị maazị Ifejiọfọr ntụzi aka ka e tinyesie ọkụ okporo ụzọ na ya bụ ụzọ ngwa ngwa a rụchara ya. 